Зграде Генералштаба војске Србије и Црне Горе и Министарства одбране
Зграде Генералштаба војске Србије и Црне Горе и Министарства одбране се налазе у Београду, у улици Кнеза Милоша 33-41. Зграде су подигнуте су између 1955. и 1965. према пројекту архитекте Николе Добровића, као двочлани ансамбл, који се у време грађења називао Државни секретаријат за народну одбрану. Током НАТО агресије на Југославију 1999. године, зграде због свог значаја у одбрани земље, биле су погођане и оштећене. Као значајно остварење послератне српске и југословенске архитектуре, зграде представљају непокретно културно добро као споменик културе.

Комплекс се састоји из два монументална, степенасто завршена тракта који се каскадно спуштају ка Немањиној улици, креирајући на тај начин урбани симбол градске капије. Прилаз ка овим трактовима, благо повученим у односу на регулациону линију улице Кнеза Милоша остварен је кроз два монументална портика. Осим експресивних каскадних форми, фасаде одликује примена контрастних материјала – робусног, мрко-црвеног камена из Косјерића и белих мермерних плоча са острва Брача. Најупечатљивији визуелни мотив представљају прозорске траке на фасадама, обликоване у духу позног модернизма.

Види још 
 Списак споменика културе у Београду

Извори

Спољашње везе 

 Алфиревић, Ђорђе. Експресионизам у српској архитектури. Београд: Орионарт, 2016.
 Републички завод за заштиту споменика културе - Београд
 Републички завод за заштиту споменика културе-Београд/База непокретних културних добара
 Листа споменика
 Нестанак Генералштаба био би велика срамота (Б92, 12. март 2017)

Грађевине у Београду
Грађевине на Савском венцу
Архитектура модерне у Србији
Споменици културе Београда
Непокретна културна добра